คณะกรรมการและผู้บริหารของบริษัทฯ
ได้ให้ความสำคัญต่อระบบการควบคุมภายในโดยมุ่งเน้นให้บริษัทฯ
มีระบบการควบคุมภายในที่เพียงพอและเหมาะสมกับการดำเนินธุรกิจของบริษัทฯ
เพื่อประสิทธิภาพสูงสุดในการบริหารงาน ตลอดจนส่งเสริมและผลักดันให้บริษัทฯ
มีการปฏิบัติงานให้เป็นไปตามกฎ ระเบียบ และข้อบังคับต่างๆ ของกฎหมาย
เพื่อป้องกันไม่ให้เกิดผลเสียหายต่อบริษัทฯ

โดยในที่ประชุมคณะกรรมการตรวจสอบครั้งที่ 5/2555 เมื่อวันที่ 15 พฤศจิกายน พ.ศ. 2555
ได้พิจารณาแบบประเมินความเพียงพอของระบบการควบคุมภายในของบริษัทฯ
และเห็นชอบให้นำเสนอต่อที่ประชุมคณะกรรมการบริษัท ครั้งที่ 6/2555 เมื่อวันที่ 22 พฤศจิกายน
2555 ภายหลังพิจารณาคณะกรรมการบริษัทมีความเห็นว่าบริษัท ฯ
มีระบบการควบคุมภายในที่เพียงพอและเหมาะสมดีแล้ว

โดยสามารถสรุปความเห็นเกี่ยวกับความเพียงพอของระบบควบคุมภายในได้ ออกเป็น 5 ส่วน ดังนี้

9.1 ด้านองค์กรและสภาพแวดล้อม

บริษัทฯ มีการจัดทำงบประมาณการลงทุนประจำปี
โดยพิจารณาจากสภาพแวดล้อมทางเศรษฐกิจและอุตสาหกรรมเป็นสำคัญ
โดยฝ่ายบริหารจะเป็นผู้จัดทำและเสนอให้คณะกรรมการพิจารณาบริษัทอนุมัติ
บริษัทมีการกำหนดพันธกิจและนโยบายที่ชัดเจนเพื่อให้การจัดทำแผนธุรกิจสอดคล้องกับนโยบายที่วางไว้
และบริษัทฯ ได้มีข้อกำหนดเกี่ยวกับจริยธรรมธุรกิจและจรรยาบรรณพนักงานที่เป็นลายลักษณ์อักษร
มุ่งเน้นให้ปฏิบัติหน้าที่ด้วยความรับผิดชอบ
ความซื่อสัตย์สุจริตและไม่กระทำการอันใดที่ขัดต่อผลประโยชน์ของบริษัทฯ
และเพื่อให้มั่นใจว่าผู้บริหารและพนักงานมีความตระหนักถึงจรรยาบรรณของตน บริษัทฯ
จึงได้กำหนดห้ามฝ่ายบริหารและพนักงานปฏิบัติตนในลักษณะก่อให้เกิดความขัดแย้งทางผลประโยชน์กับบริษัทฯ
เป็นลายลักษณ์อักษรอยู่ในนโยบายการกำกับดูแลกิจการ จริยธรรมธุรกิจและจรรยาบรรณพนักงาน
ตลอดจนกำหนดให้ผู้บริหาร พนักงานแผนกการตลาด แผนกจัดซื้อและแผนกบุคคล
จัดทำแบบแสดงรายงานความขัดแย้งทางผลประโยชน์ประจำปี ซึ่งเริ่มดำเนินการไปแล้วตั้งแต่ปี
2550

ในปี 2552
คณะกรรมการบริษัทได้อนุมัติแบบแสดงรายงานความขัดแย้งทางผลประโยชน์ประจำปีของกรรมการและผู้บริหาร
4 รายแรก (ตามนิยามของตลาดหลักทรัพย์ฯ) โดยกำหนดให้คณะกรรมการบริษัทและผู้บริหาร 4
รายแรก จัดทำแบบและรายงานต่อบริษัทฯ ภายใน วันที่ 30 กันยายน ของทุกปี

9.2 ด้านการบริหารความเสี่ยง

บริษัทฯ มีคณะกรรมการบริหารความเสี่ยง โดยมีขอบเขตอำนาจ-หน้าที่และความรับผิดชอบ
ในการกำหนดนโยบายด้านการบริหารความเสี่ยง
รวมทั้งกำกับดูแลให้มีระบบหรือกระบวนการบริหารจัดการความเสี่ยงที่เหมาะสม
เพื่อลดผลกระทบต่อธุรกิจของบริษัทฯ ได้อย่างมีประสิทธิภาพ

บริษัทฯ มีการควบคุมบริหารความเสี่ยงอย่างต่อเนื่อง
โดยมีหน่วยงานตรวจสอบภายในเข้าไปทำการสำรวจเชิงปฏิบัติการในขั้นตอนการทำงานของทุกหน่วยงานของบริษัทฯ
เพื่อทำการประเมินระบบและสนับสนุนให้เกิดการปรับปรุงระบบการจัดการกับความเสี่ยงขององค์กรอย่างเหมาะสม
เพื่อลดความสูญเสียที่อาจเกิดขึ้นแก่องค์กร

หน่วยงานตรวจสอบภายใน จะรายงานตรงต่อคณะกรรมการตรวจสอบ
คณะกรรมการตรวจสอบจะพิจารณาความเหมาะสมร่วมกับฝ่ายบริหารในการจัดการ บริหาร
และวางแนวทางป้องกันความเสี่ยงที่จะเกิดขึ้นในอนาคตอย่างเหมาะสม

9.3 ด้านการควบคุมการปฏิบัติงานของฝ่ายบริหาร

เพื่อให้การปฏิบัติงานเป็นไปอย่างเหมาะสมและโปร่งใส บริษัทฯ
ได้กำหนดให้จัดทำนโยบายและระเบียบในการปฏิบัติงานเป็นลายลักษณ์อักษรในการทำธุรกรรมด้านต่างๆขององค์กร
เรียกว่า “ อำนาจดำเนินการ “ ซึ่งผ่านการพิจารณาเห็นชอบโดยคณะกรรมการบริษัท ในทุกๆ ปี

อำนาจดำเนินการ จะกำหนดขอบอำนาจหน้าที่และอำนาจอนุมัติ
ออกเป็นหมวดหมู่สอดคล้องกันกับโครงสร้างองค์กร และถือเป็นคู่มือในการปฏิบัติงานของพนักงาน

กรณีที่มีการทำรายการเกี่ยวโยง บริษัทฯ
ได้ดำเนินการตามหลักการของพระราชบัญญัติหลักทรัพย์และตลาดหลักทรัพย์ ( ฉบับแก้ไขล่าสุด )
ข้อบังคับของสำนักงานคณะกรรมการกำกับหลักทรัพย์และตลาดหลักทรัพย์
และประกาศของตลาดหลักทรัพย์แห่งประเทศไทยอย่างเคร่งครัด
ตลอดจนคำนึงถึงผลประโยชน์สูงสุดของบริษัทเป็นสำคัญและพิจารณาโดยถือเสมือนเป็นรายการที่กระทำกับบุคคลภายนอก
(on arm’s length basis)

ในทุกๆปี บริษัทฯ มีการทบทวนรายการสัญญาเช่าอสังหาริมทรัพย์ระยะสั้น ซึ่งบริษัทฯ
ทำกับบริษัทย่อยและบริษัทที่เกี่ยวข้อง
โดยว่าจ้างบริษัทประเมินมูลค่าทรัพย์สินที่ได้รับความเห็นชอบจากสำนักงาน ก.ล.ต. จำนวน 2 ราย
เข้ามาประเมินเพื่อหาราคาเช่ายุติธรรม
และแสดงข้อมูลผลการประเมินต่อผู้สอบบัญชีเพื่อเปิดเผยข้อมูลในงบการเงินประจำปี

9.4 ด้านระบบสารสนเทศและการสื่อสารข้อมูล

บริษัทฯ ตระหนักถึงความสำคัญของการตัดสินใจบนพื้นฐานของข้อมูลที่ถูกต้องและเพียงพอ
ในการพิจารณาตัดสินใจ วาระต่างๆ ผู้บริหารและผู้มีส่วนรับผิดชอบจะจัดเตรียมข้อมูลที่สำคัญต่างๆ
ให้เพียงพอมีการบันทึกรายงานการประชุมด้วยรายละเอียดที่จำเป็นและเพียงพอและจัดเก็บเอกสารในระบบอย่างปลอดภัย
รวมทั้งจัดให้มีระบบข้อมูลและช่องทางการสื่อสารทั้งภายในและภายนอกองค์กร
เพื่อให้ทุกฝ่ายที่เกี่ยวข้องได้รับข้อมูลอย่างครบถ้วน ถูกต้องและเพียงพอต่อการตัดสินใจ
พนักงานจะได้รับข้อมูลข่าวสารของบริษัทฯ ผ่านทางระบบ Intranet
ส่วนบุคคลภายนอกสามารถสืบค้นข้อมูลของบริษัทได้ผ่านทางเว็บไซต์ www.ircthailand.com
ซึ่งได้มีการปรับปรุงระบบฐานข้อมูลอย่างสม่ำเสมอ

9.5 ด้านระบบการติดตาม

บริษัทฯ มีการติดตามผลการปฏิบัติงานตามเป้าหมาย โดยมีการประชุมของฝ่ายจัดการอย่างสม่ำเสมอ
เพื่อติดตามผลอย่างใกล้ชิด

ในทุกๆไตรมาสฝ่ายบริหารจะรายงานผลการดำเนินงานต่อคณะกรรมการบริษัท
คณะกรรมการบริษัทจะพิจารณาเปรียบเทียบผลการดำเนินงานในช่วงเดียวกันของปีก่อน
และให้แนวทาง,ข้อเสนอแนะต่อฝ่ายบริหารในการบริหาร เพื่อให้บรรลุตามเป้าหมายที่วางไว้
นอกเหนือจากนั้น ยังมีการประชุมกับผู้ตรวจสอบบัญชีและรายงานผลต่อคณะกรรมการตรวจสอบปีละ 2
ครั้ง

ในด้านการตรวจติดตามการตรวจสอบภายใน
ช่วงปีที่ผ่านมาหน่วยงานตรวจสอบภายในได้ตรวจติดตามในหัวข้อ “
การปรับปรุงแก้ไขและพัฒนาระบบใน 5 หน่วยงาน “ ซึ่งทั้งบริษัทผู้ตรวจสอบ KPMG และ
DELOITTE ต่างก็ได้ให้ข้อแนะนำและความคิดเห็นไว้ ทั้งนี้ได้มีการรายงานผลการตรวจสอบดังกล่าว
ต่อคณะกรรมการตรวจสอบเช่นกัน